P6_TA(2007)0074

Nezakonit lov na ptice na Malti

Resolucija Evropskega parlamenta z dne 15. marca 2007 o spomladanskem lovu in lovu s pastmi na ptice selivke na Malti

Evropski parlament,

- ob upoštevanju peticije št. 794/2004, peticije št. 334/2005 in peticije št. 886/2005,

- ob upoštevanju poročila o misiji za ugotavljanje dejstev, ki jo je opravil Odbor za peticije na Malti med 9. in 12. majem 2006,

- ob upoštevanju Direktive Sveta 79/409/EGS z dne 2. aprila 1979 o ohranjanju prosto živečih ptic [1] ("Direktiva o pticah"),

- ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prostoživečih živalskih in rastlinskih vrst [2] ("Direktiva o habitatu"),

- ob upoštevanju členov 10, 226 in 242 Pogodbe ES,

- ob upoštevanju ustnega vprašanja B6-0015/2007,

- ob upoštevanju člena 108(5) svojega Poslovnika,

A. ker je Evropski parlament prejel številne peticije proti spomladanskemu lovu in lovu s pastmi na ptice selivke na Malti, vključno s peticijo Belgijskega kraljevega društva za zaščito ptic, ki jih je podpisalo več kot 300000 ljudi v Evropi, izmed katerih je več kot 4000 z Malte; ker je 115000 ljudi v Evropi, zlasti iz Združenega kraljestva, februarja 2007 pri malteški vladi vložilo peticijo v protest proti spomladanskemu lovu,

B. ker je Odbor za peticije preučil trditve iz peticij in v skladu s členom 193(3) Poslovnika Evropskega parlamenta odposlal delegacijo na Malto, da na kraju samem ugotovi dejstva,

C. ker iz poročila o misiji za ugotavljanje dejstev izhaja, da sta, čeprav so si pristojne malteške oblasti nekoliko prizadevale, da nacionalno zakonodajo in njeno izvrševanje uskladijo s pravom Skupnosti, trajnost in preživetje številnih vrst ptic selivk še vedno ogrožena zaradi nezakonitega lova in lova s pastmi, ko ptice teh vrst med selitvijo preletijo Malto,

D. ker poročilo o misiji izraža tudi skrb glede spoštovanja Malte Direktive o pticah in Direktive o habitatu ter glede lova in nezakonitega lova s pastmi zaščitenih vrst, zlasti ptic roparic,

E. ker malteški lovci zagovarjajo spomladanski lov in lov s pastmi kot del svoje kulturne tradicije; ker se je prostor, ki je na voljo za počitek ptic selivk, v zadnjih letih znatno zmanjšal zaradi razvoja mest in ker so nove metode in novo orožje povečale učinkovitost lova ter so tem oškodovale populacijo ptic selivk ter povzročile lokalno izumrtje ptic, kot sta sivi sokol in pegasta sova,

F. ker javnomnenjske raziskave kažejo, da je velika večina malteške družbe proti obstoječim lovskim praksam,

G. ker je malteška vlada sklenila odpreti sezono lova na divjo grlico in prepelico, ki sta ogroženi vrsti, med 10. aprilom in 20. majem ter sezono lova s pastmi med 26. marcem in 20. majem 2007,

H. ker je Malta eno izmed glavnih ozkih grl za ptice, ki se selijo med Evropo in Afriko; ker nedavno opravljena študija vsebuje dokaze, da v 35 državah, večinoma evropskih, streljajo na ptice, v 19 jih lovijo s pastmi, številne od teh vrst pa so redke ali ogrožene,

I. ker Komisija raziskuje, ali je Malta Direktivo o pticah prenesla v skladu z zahtevami Direktive in ali se zakonodaja pravilno izvaja, ter je začela postopke za ugotavljanje kršitev proti Malti zaradi neizpolnjevanja določb člena 9 Direktive,

J. ker je Komisija priporočila malteški vladi, naj letos ne dovoli spomladanskega lova in je navedla, da bo Komisija, če bo spomladanski lov dovoljen, v skupni zadevi preučila spomladanski lov, ki je bil dovoljen v letih 2004, 2005 in 2006 ter bo na Malto naslovila obrazloženo mnenje v tej zadevi,

K. ker obveznost države članice, da sodeluje s Komisijo, ko ta deluje v okviru svojih pooblastil iz člena 226 Pogodbe ES, izhaja iz načela sodelovanja v dobri veri iz člena 10 Pogodbe ES,

1. je seznanjen s poročilom o misiji za ugotavljanje dejstev Odbora za peticije, med katero so bila preučena dejstva na kraju samem med 9. in 12. majem 2006, in podpira priporočila iz poročila;

2. soglaša z zaskrbljujočimi zaključki iz poročila o misiji za ugotavljanje dejstev, zlasti glede dovolitve spomladanskega lova ptic selivk, ki počivajo, ter nezakonitega lova in lova s pastmi zaščitenih vrst, vključno na območjih, ki so zaščitena na podlagi prava Skupnosti;

3. obsoja vse oblike nezakonitega lova v vseh državah članicah;

4. poziva malteško vlado in Komisijo, naj objavita izčrpna tehnična stališča o tej zadevi;

5. pozdravlja odločitev Komisije, da razišče skladnost in izvajanje malteške zakonodaje v povezavi z Direktivo o pticah in poziva Komisijo, naj poveča svoja prizadevanja, da malteške oblasti prepriča v popolno spoštovanje prava Skupnosti;

6. poziva malteško vlado, naj v celoti izvaja Direktivo o pticah, ustrezno zakonodajo Skupnosti in določbe Pristopne pogodbe, ki jo je podpisala malteška vlada;

7. pozdravlja odločitev malteške vlade, da bo primere zlorab med drugim reševala tako, da bo zvišala kazni na največ 14000 EUR ter predvidela zaporno kazen do dveh let in trajni odvzem dovoljenja za lov, ko gre za povratnike;

8. pozdravlja tudi odločitev malteške vlade, da bo prepovedala lovljenje ščinkavcev in spomladanski lov na ptice na morju;

9. ponovno opozarja na načelo sodelovanja v dobri veri iz člena 10 Pogodbe ES, v skladu s katerim so države članice soglašale, da bodo sodelovale z institucijami Skupnosti;

10. ugotavlja, da je načelo sodelovanja v dobri veri posebno pomembno, ko Komisija ukrepa kot "varuh pogodb" in preiskuje spoštovanje prava Skupnosti s strani držav članic, v skladu s členom 226 Pogodbe ES;

11. naroči svojemu predsedniku, naj to resolucijo posreduje Svetu, Komisiji ter vladi in parlamentu Malte.

[1] UL L 103, 25.4.1979, str. 1.

[2] UL L 206, 22.7.1992, str. 7.

--------------------------------------------------